b'\n_START_ARTICLE_\nBerislav Grgi\xc4\x87\n_START_SECTION_\nPrest\n_START_PARAGRAPH_\nBerislav Grgi\xc4\x87 gjennomf\xc3\xb8rte sine filosofiske og teologiske prestestudier ved den teologiske h\xc3\xb8yskole i Vrhbosna, og ble presteviet 29. juni 1986 i Banja Luka av biskop Franjo Komarica av Banja Luka. Han virket s\xc3\xa5 som sjelesorger i samme bisped\xc3\xb8mme til 1988, og studerte deretter til lisensiatsgrad i spiritualitet ved det pavelige universitet Gregoriana i Roma 1988-1991. _NEWLINE_Han underviste ved juniorseminaret i Zadar i Kroatia 1991-1992, og arbeidet for de kirkelige hjelpeorganisasjonene Caritas Banja Luka og Caritas Zagreb, med bosted i Zagreb, fra 1992 til april 1995. Deretter var han sogneprest i Bud\xc5\xbeak (en bydel i Banja Luka) fra april 1995 til han likesom s\xc3\xa5 godt som alle hans sognebarn under krigshandlingene ble drevet p\xc3\xa5 flukt av serbere den 20. august 1995.\n_START_SECTION_\nTil Norge, og Tyskland\n_START_PARAGRAPH_\nHan kom fra Kroatia til Oslo den 3. januar 1996. Han ble umiddelbart nasjonalsjeles\xc3\xb8rger for kroater i Oslo katolske bisped\xc3\xb8mme, og etter hvert i tillegg skoleprest ved St. Sunniva skole og kapellan (vicario parocchiale) i St. Olav Domkirkes menighet. Han var aktiv i domkirken blant annet i dens norsk-, kroatisk-, spansk- og italiensktalende sjeles\xc3\xb8rgeriske virksomhet. I perioden 1. september 2004 til 1. mars 2006 var han generalvikar for Oslo katolske bisped\xc3\xb8mme, og fra 1. januar 2006 til 1. mars 2007 biskoppelig vikar for innvandrersjelesorgen i bisped\xc3\xb8mmet._NEWLINE_Den 2. mars 2007 forlot han Norge for \xc3\xa5 arbeide i erkebisped\xc3\xb8mmet M\xc3\xbcnchen og Freising i Tyskland. Han ble utnevnt til sogneadministrator av to menigheter i Oberhaching og Deisenhofen, noe s\xc3\xb8r for M\xc3\xbcnchen.\n_START_SECTION_\nBiskop-prelat\n_START_PARAGRAPH_\nPave Benedikt XVI gjorde ham til biskop-prelat i Nord-Norge f\xc3\xb8r nytt\xc3\xa5r 2008. Hans utnevnelse ble offentliggjort den 18. desember 2008.  _NEWLINE_Bispevielsen fant sted den 28. mars 2009, i Troms\xc3\xb8 Domkirke (den lutherske, stilt til r\xc3\xa5dighet for anledningen, idet den katolske kirke var alt for liten). I tillegg til folk fra prelaturet og landsdelen deltok Bosnia-Hersegovinas ambassad\xc3\xb8r til Norge Elma Kova\xc4\x8devi\xc4\x87 og av kroatisktalende katolikker fra hele landet._NEWLINE_Msgr. Grgi\xc4\x87 overtok etter biskop-prelat Gerhard Goebel, som d\xc3\xb8de i 2006.'